CELEX: 
Language: et
Date: 2022-05-05 00:00:00
Title: KOMISJONI DELEGEERITUD MÄÄRUS (EL) / , millega täiendatakse Euroopa Parlamendi ja nõukogu määrust (EL) 2018/858 haldustrahvide kehtestamise menetluse ning haldustrahvide arvutamise ja kogumise meetodite osas

SELETUSKIRI
            
            
               1.DELEGEERITUD ÕIGUSAKTI TAUST
            
            
               Komisjonil on kooskõlas määrusega (EL) 2018/858 volitus määrata kindlaks nende haldustrahvide arvutamise ja kogumise menetlus ja meetodid, mis võidakse asjaomastele ettevõtjatele kehtestada, kui sõiduk, süsteem, osa või eraldi seadmestik ei vasta nõuetele.
            
            
               Seadust rikkuvate ettevõtjate karistamine ei kuulu enam ainult liikmesriikide vastutusalasse. Komisjon saab teha määruse (EL) 2018/858 artikli 9 kohaselt tehtud katsete ja ülevaatuste põhjal kindlaks, et liidu tasandil on vaja võtta parandusmeede või piirav meede. Pärast asjaomaste liikmesriikide ja ettevõtjatega konsulteerimist otsustab komisjon, kas ta kehtestab kooskõlas määruse (EL) 2018/858 artikliga 53 liidu tasandil parandusmeetmed või piiravad meetmed või mitte. Nende meetmete toetuseks võib ta kehtestada asjaomastele ettevõtjatele haldustrahve, kui kõnealune sõiduk, süsteem, osa või eraldi seadmestik ei vasta määruse (EL) 2018/858 nõuetele.
            
            
               Haldustrahvid peavad olema tõhusad, proportsionaalsed ja hoiatavad, nagu on sätestatud määruse (EL) 2018/858 artikli 85 lõikes 1. Komisjonil on määruse (EL) 2018/858 artikli 85 lõike 1 alusel volitus kehtestada kooskõlas kõnealuse määruse artikli 85 lõikega 2 haldustrahvide arvutamise ja kogumise meetodid ja menetlus.
            
            
               Delegeeritud määruses on sätestatud üksikasjalikud nõuded, mida tuleb võtta arvesse haldustrahvi summa kindlaks määramisel: näiteks asjaomase ettevõtja saadav võimalik kasu ja majanduslik eelis, mõju tervisele, ohutusele ja keskkonnale jne. See sisaldab ka menetlusnorme, näiteks õigust heale haldusele, eelkõige ettevõtja õigust olla ära kuulatud ja õigust tutvuda oma toimikuga, austades konfidentsiaalsuse ning ameti- ja ärisaladusega seotud õigustatud huve. Selleks et lihtsustada haldustrahvide kogumist, sisaldab määrus ka sätteid nende kogumise meetodi kohta.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Käesoleva õigusakti ettevalmistamisel pidas komisjon asjakohaseid konsultatsioone liikmesriikide ekspertide ja tööstuse sidusrühmadega. Teksti esialgne versioon esitati liikmesriikidele eksperdirühmade kohtumistel ja nende märkusi võeti arvesse.
            
            
               Kooskõlas parema õigusloome eeskirjadega avaldati delegeeritud õigusakti eelnõu parema õigusloome portaalis neljanädalaseks tagasisideperioodiks, mis kestis 27. jaanuarist kuni 24. veebruarini 2022. Kokku andis tagasisidet kolm sidusrühma. Komisjon vaatas kõik saadud märkused hoolikalt läbi ja võttis need teadmiseks.
            
            
               Märkused käsitlesid peamiselt haldustrahvide arvutamise meetodeid. Protsessi käigus võeti asjakohaseid märkusi arvesse.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva delegeeritud õigusakti õiguslik alus on Euroopa Parlamendi ja nõukogu 30. mai 2018. aasta määruse (EL) 2018/858 (mootorsõidukite ja mootorsõidukite haagiste ning nende jaoks ette nähtud süsteemide, osade ja eraldi seadmestike tüübikinnituse ja turujärelevalve kohta, ning millega muudetakse määruseid (EÜ) nr 715/2007 ja (EÜ) nr 595/2009 ning tunnistatakse kehtetuks direktiiv 2007/46/EÜ) artikli 85 lõige 2. 
            
            
               Artiklites 1 ja 2 on sätestatud menetlusnormid, mis käsitlevad õigust olla ära kuulatud, konfidentsiaalsust ning ameti- ja ärisaladust.
            
            
               Artiklis 3 on sätestatud meetod, mida komisjon kasutab haldustrahvide summa arvutamiseks.
            
            
               Artiklis 4 on märgitud, et haldustrahvide kogumiseks väljastab komisjon ettevõtjale adresseeritud võlateate kooskõlas Euroopa Parlamendi ja nõukogu määrusega (EL, Euratom) 2018/1046.
            
            
               
            
               KOMISJONI DELEGEERITUD MÄÄRUS (EL) …/…,
            
            
               5.5.2022,
            
            
               millega täiendatakse Euroopa Parlamendi ja nõukogu määrust (EL) 2018/858 haldustrahvide kehtestamise menetluse ning haldustrahvide arvutamise ja kogumise meetodite osas 
               
         
         
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 30. mai 2018. aasta määrust (EL) 2018/858 mootorsõidukite ja mootorsõidukite haagiste ning nende jaoks ette nähtud süsteemide, osade ja eraldi seadmestike tüübikinnituse ja turujärelevalve kohta, ning millega muudetakse määruseid (EÜ) nr 715/2007 ja (EÜ) nr 595/2009 ning tunnistatakse kehtetuks direktiiv 2007/46/EÜ,
                  1
                eriti selle artikli 85 lõiget 2,
            
            
               ning arvestades järgmist:
            
            
               (1)Otsuse kehtestada ettevõtjale kooskõlas määruse (EL) 2018/858 artikliga 85 parandusmeetmete ja piiravate meetmete toetuseks haldustrahv peaks komisjon tegema asjaomaste liikmesriikide ning asjaomase ettevõtja või asjaomaste ettevõtjatega määruse (EL) 2018/858 artikli 53 lõike 6 kohaselt peetud konsultatsioonide tulemusena ning see otsus peaks kajastuma ka parandusmeetmete ja piiravate meetmete kehtestamise otsuses. 
            
            
               (2)On vaja kehtestada teatavad menetlusetapid juhuks, kui komisjon kavatseb kehtestada parandusmeetmete ja piiravate meetmete toetuseks haldustrahvid, lähtudes määruse (EL) 2018/858 artikli 53 lõikes 6 sätestatud menetlusest. Eelkõige on oluline tagada õigus olla ära kuulatud ja õigus tutvuda toimikuga, andes ettevõtjale juurdepääsu asjakohasele teabele, ning õigus esitada ette nähtud haldustrahvi kehtestamise kohta märkusi koos neid märkusi toetavate tõenditega. Lisaks sellele on vaja kehtestada normid, millega tagatakse nende andmete sobilik kaitse, mida ettevõtja peab konfidentsiaalseks.
            
            
               (3)Kehtestatav haldustrahvide arvutamise meetod peab vastama nõuetele mittevastavuse raskusastmele. Ettevõtjad peaksid olema selle meetodiga eelnevalt kursis. Haldustrahvid peaksid olema hoiatavad, et hoida ära ettevõtjate toimepandavaid määruse (EL) 2018/858 nõuete rikkumisi, ja rikkumise tõsidusega proportsionaalsed. Kuna haldustrahve määratakse nõuetele mittevastava sõiduki, süsteemi, osa või eraldi seadmestiku kohta, tuleks võtta seda asjaolu arvesse trahvi arvutamise kriteeriumide määramisel. Haldustrahvide arvutamisel tuleks võtta arvesse nõuetele mittevastava sõiduki müügist või jaemüügist saadud põhjendamatut majanduslikku eelist, mis võib moonutada konkurentsi teiste ettevõtjate kahjuks, kes nõudeid järgivad. Rikkumise raskusastme hindamisel tuleks võtta arvesse ka nõuetele mittevastavusest, sh sõiduki toimivuse muutmisest tarbijatele tekkinud kahju, kuna selline nõuetele mittevastavus võib õõnestada tarbijate tervise ja ohutuse kaitset, mille tagamine on kõnealuse määruse eesmärk. Lisaks sellele peaksid haldustrahvide summad olema proportsionaalsed liidus registreeritud nõuetele mittevastavate sõidukite arvuga või liidu turul kättesaadavaks tehtud nõuetele mittevastavate süsteemide, osade või eraldi seadmestike arvuga.
            
            
               (4)Haldustrahvide arvutamisel tuleks nõuetekohaselt arvesse võtta rikkumise raskusastet ja mõju ning kõiki raskendavaid ja kergendavaid asjaolusid ning haldustrahvid peaksid olema hoiatavad, proportsionaalsed ja tühistama nõuetele mittevastavusest saadava kasu. Ühe raskendava asjaoluna tuleks käsitada mõju turvalisusele, tervisele ja keskkonnale, kuna ohutus-, tervise- ja keskkonnakaitse kõrge taseme tagamine on üks määruse (EL) 2018/858 eesmärkidest. Kui liidu tasandil kehtestatakse töökindel karistussüsteem, mis hoiab trahvide abil ära nõuetele mittevastavusi, mis mõjutavad negatiivselt sõiduki kasutajate ja muude liiklejate ohutust ning inimeste tervise ja keskkonna kaitset, siis peaks see aitama kõnealuseid eesmärke saavutada. Ettevõtja koostöövalmidust, sh ettevõtja võetud parandusmeetmeid tuleb käsitada haldustrahvi arvutamisel kergendavate asjaoludena.
            
            
               (5)Selleks et lihtsustada haldustrahvide maksmist, tuleb kehtestada nende kogumise meetod. Trahve tuleks koguda kooskõlas liidu institutsioonide määratud trahvide, muude rahaliste karistuste või sanktsioonide sissenõudmise normidega, mis on kehtestatud Euroopa Parlamendi ja nõukogu määrusega (EL, Euratom) 2018/1046
                  2
               ,
            
            
            
               ON VASTU VÕTNUD KÄESOLEVA MÄÄRUSE:
            
            
                
            
            
               Artikkel 1 
               Menetlus
            
            
               1.Enne seda, kui komisjon kehtestab ettevõtjale haldustrahvi vastavalt määruse (EL) 2018/858 artikli 85 lõikele 1 koostoimes kõnealuse määruse artikliga 53, teatab komisjon asjaomasele ettevõtjale ja asjaomastele liikmesriikidele kirjalikult oma kavatsusest kehtestada haldustrahv ning esitab selle kehtestamise põhjused. 
            
            
               2.Asjaomasele ettevõtjale ja asjaomastele liikmesriikidele antakse alates lõikes 1 märgitud teate esitamisest vähemalt 30 päeva esitada komisjonile kirjalikult oma märkusi. Ilma et see piiraks lõike 4 kohaldamist, ei võeta arvesse kirjalikke märkusi, mis laekuvad pärast selle ajavahemiku möödumist.
            
            
               3.Asjaomane ettevõtja ja asjaomased liikmesriigid võivad lisada komisjonile esitatud kirjalikele märkustele neid toetavaid tõendeid.
            
            
               4.Pärast seda, kui asjaomane ettevõtja ja asjaomased liikmesriigid on oma kirjalikud märkused esitanud, võib komisjon esitada põhjendatud taotluse, milles ta palub anda lisateavet taotluses märgitud tähtaja jooksul, mis ei tohi olla lühem kui 15 päeva.
            
            
               5.Kui komisjon vajab lisateavet, võib ta erandjuhul kutsuda asjaomase ettevõtja ja asjaomased liikmesriigid väljendama oma seisukohta suuliselt koosolekul pärast lõigetes 1–4 käsitletud menetluse kirjaliku osa lõppu. 
            
            
               Artikkel 2 
               Konfidentsiaalsus  
            
         
         
            
               1.Artikli 1 kohaselt teavet esitavad ettevõtjad näitavad, millist oma esitatud teavet nad peavad konfidentsiaalseks, põhjendavad seda ning esitavad vajaduse korral komisjoni määratud kuupäevaks seda teavet sisaldava dokumendi eraldiseisva mittekonfidentsiaalse versiooni.
            
            
               2.Kui ettevõtja ei ole teavet konfidentsiaalseks märkinud, siis võib komisjon eeldada, et esitatud dokument ei sisalda konfidentsiaalset teavet. 
            
            
               3.Miski käesolevas artiklis ei takista komisjonil kasutada esitatud teavet nõuetele mittevastavuse tõendamiseks.
            
            
               Artikkel 3 
               Haldustrahvide arvutamise meetod 
            
            
               1.Komisjon hindab haldustrahvide summa arvutamiseks järgmisi summasid:
            
            
               (a)majanduslik eelis või muu eelis, mille ettevõtja on nõuetele mittevastavuse tulemusena saanud;
            
            
               (b)võimaluse korral tarbijatele nõuetele mittevastavuse tulemusena tekkinud kahju.
            
            
               Haldustrahvide arvutamisel lähtutakse sel moel hinnatud eelistest ja kahjudest. Kui ettevõtja saadava eelise tõttu tekib tarbijatele kahju, siis võetakse seda arvesse ühe korra.
            
            
               Haldustrahvid arvutatakse punktides a ja b osutatud summade põhjal, võttes arvesse liidu turul registreeritud nõuetele mittevastavate sõidukite arvu või liidu turul kättesaadavaks tehtud asjasse puutuvate nõuetele mittevastavate süsteemide, osade või eraldi seadmestike arvu. 
            
            
               2.Komisjon võtab haldustrahvide summa arvutamisel arvesse kõiki raskendavaid või kergendavaid asjaolusid ja muid asjaolusid. 
            
            
               3.Lõikes 2 osutatud raskendavad asjaolud on muu hulgas järgmised: 
            
            
               (a)sõiduki toimivusnõuete vähendamisest tekkinud kahjulik mõju inimeste tervisele ja ohutusele või keskkonnale;
            
            
               (b)ettevõtja hooletuse või ettekavatsetuse määr, sh ettevõtja mis tahes katse peita või varjata nõuetele mittevastavuse kindlakstegemiseks vajalikku teavet;
            
            
               (c)ettevõtja põhjendamatu keeldumine esitada komisjoni küsitud teavet või tõendeid.
            
            
               4.Lõikes 2 osutatud kergendavad asjaolud on muu hulgas järgmised: 
            
            
               (a)ettevõtja tegevus nõuetele mittevastavuse kindlakstegemiseks ja sellega seotud koostöö;
            
            
               (b)kõik parandusmeetmed, mille ettevõtja on omaalgatuslikult võtnud, sh kui kiiresti ta on need võtnud;
            
            
               (c)kõik muud mõistlikud ja asjakohased kergendavad asjaolud, mida ettevõtja on piisavalt tõendanud.
            
            
               5.Muud lõikes 2 osutatud asjaolud on nõuetele mittevastavuse kordumine, sagedus ja kestus ning muud karistused, mis on kehtestatud nõuetele mittevastavuse kindlakstegemisele eelneva kümne aasta jooksul liidu või riiklikul tasandil ELi tüübikinnituse eeskirjadele mittevastavuse eest.
            
            
               6.Lõplik haldustrahv eurodes määratakse tasemel, millega tagatakse selle tõhusus, proportsionaalsus ja hoiatavus.
            
         
         
            
               Artikkel 4 
               Haldustrahvide kogumise meetodid 
            
            
               1.Haldustrahvid tuleb tasuda kolme kuu jooksul päevast, mil võlgnik saab kirja, milles talle komisjoni otsusest teatatakse. Need trahvid nõutakse sisse kooskõlas määruse (EL, Euratom) 2018/1046 artiklitega 107 ja 108. Tasumiseks võib kooskõlas kõnealuse määruse artikliga 104 anda lisaaega.
            
            
               Artikkel 5 
               Jõustumine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas. 
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 5.5.2022
            
            
               
                     Komisjoni nimel
               
               
                     president
                     Ursula VON DER LEYEN
               
               
            
         
         
            
                  
                     (1)
                  
                        ELT L 151, 14.6.2018, lk 1.
               
               
                  
                     (2)
                  
                        Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT L 193, 18.7.2018, lk 1).